b'\n_START_ARTICLE_\nKolmas Henokin kirja\n_START_SECTION_\nHistoria\n_START_PARAGRAPH_\nKirja on todenn\xc3\xa4k\xc3\xb6isesti pseudepigrafi, ja se on laitettu tannaiitti Ishmael ben Elisha ha-Kohennin nimiin, jonka is\xc3\xa4 palveli Jerusalemin temppeliss\xc3\xa4 ylipappina. Rabbi Ishmal ben Elisha on merkitt\xc3\xa4v\xc3\xa4 hahmo kabbalakirjallisuuden kehityksess\xc3\xa4._NEWLINE_Teksti tunnettiin pitk\xc3\xa4\xc3\xa4n vain katkelmina. Vuonna 1928 ruotsalainen teologi ja eksegeetti, Oxfordin yliopiston professori Hugo Odeberg kokosi kolmannen Henokin kirjan tekstin eri katkelmista ja k\xc3\xa4sikirjoituksista, joista vanhin oli vuodelta 1511.\n_START_SECTION_\nSis\xc3\xa4lt\xc3\xb6\n_START_PARAGRAPH_\nKolmas Henokin kirja kertoo rabbi Ismaelin ilmestyksest\xc3\xa4, jossa h\xc3\xa4n nousee taivaaseen. Taivaassa h\xc3\xa4net ottaa vastaan ylienkeli Metatron, joka paljastaa olevansa Henok, Aadamista seitsem\xc3\xa4s, jonka Jumala on korottanut taivaaseen ja tehnyt h\xc3\xa4nest\xc3\xa4 arkkienkelin:_NEWLINE__NEWLINE_\xc2\xbbRabbi Ismael sanoi: Kysyin Metatronilta, ja sanoin h\xc3\xa4nelle: "Miksi sinua kutsutaan Luojasi nimen mukaan seitsem\xc3\xa4ll\xc3\xa4kymmennell\xc3\xa4 nimell\xc3\xa4? Sin\xc3\xa4 olet suurempi kuin kaikki ruhtinaat, korkeampi kuin kaikki enkelit, rakastetumpi kuin kaikki palvelijat, kuninkuudessa, suuruudessa ja loistossa kunnioitettu yli kaikkien valtiaitten: miksi he kutsuvat sinua "Pojaksi" taivaan korkeuksissa?" H\xc3\xa4n vastasi ja sanoi minulle: "Koska olen Heenok, Jaredin poika".\xc2\xbb _NEWLINE_(3. Hen. 4:1-2, suomentanut Tom Pellert)_NEWLINE_Kirja korostaa enkelimystiikkaa. Siin\xc3\xa4 on my\xc3\xb6s useita kreikan ja latinan lainasanoja.'